टमाटर की ऊंची कीमतों से राहत के लिए केंद्र का मदर डेयरी को निर्देश, बेचें 'प्यूरी'  
400 दुकानों के जरिए टमाटर की प्यूरी बेचने का दिया निर्देश
उपभोक्ता मामलों के सचिव अविनाश के श्रीवास्तव की अध्यक्षता में हुई बैठक
खुदरा बाजारों में टमाटर 80 रुपए किलो की ऊंचाई पर पहुंच गया है
उपभोक्ताओं को टमाटर की ऊंची कीमतों से राहत देने के लिए केंद्र ने सार्वजनिक क्षेत्र की मदर डेयरी को शुक्रवार से राष्ट्रीय राजधानी में अपनी सफल ब्रांड 400 दुकानों के जरिए टमाटर की प्यूरी बेचने का निर्देश दिया है. बता दें कि उपभोक्ता मामलों के सचिव अविनाश के श्रीवास्तव की अध्यक्षता में बृहस्पतिवार को हुई अंतर मंत्रालयी बैठक में यह फैसला किया गया. इससे पहले बैठक में टमाटर की कीमतों और आपूर्ति की स्थिति की समीक्षा की गई. 
बता दें कि दिल्ली और राष्ट्रीय राजधानी क्षेत्र (Delhi-NCR) के खुदरा बाजारों में टमाटर 80 रुपए किलो की ऊंचाई पर पहुंच गया है. महाराष्ट्र, कर्नाटक और तेलंगाना जैसे उत्पादक राज्यों में भारी बारिश की वजह से टमाटर की आपूर्ति प्रभावित हुई है. एक आधिकारिक बयान में कहा गया है कि दिल्ली में टमाटर की कमी को दूर करने के लिए सफल ने अपनी सभी दुकानों के जरिए टमाटर की प्यूरी बेचने की सहमति दी है.
वहीं टोमैटो प्यूरी के 200 ग्राम का पैक (800 ग्राम ताजा टमाटर के बराबर) 25 रुपए और 825 ग्राम का पैक (ढाई किलो टमाटर के बराबर) बेचा जाएगा. बयान में कहा गया है कि प्यूरी के स्टॉक को सभी दुकानों में पहुंचा दिया गया है और इसकी बिक्री सभी बूथों पर शुक्रवार से शुरू होगी.